Hvad angår Unionens erstatningspligt uden for kontrakt, stiller betingelsen om EU-institutionernes retsstridige adfærd krav om en tilstrækkeligt kvalificeret tilsidesættelse af en retsregel, der har til formål at tillægge borgerne rettigheder. Det afgørende kriterium for, om en overtrædelse af EU-retten kan anses for tilstrækkelig kvalificeret, er, om en EU-institution åbenbart og groft har overskredet grænserne for sine skønsbeføjelser.

I betragtning af, at artikel 2, litra h), i forordning nr. 45/2001 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger ikke fastsætter nogen formel betingelse i forhold til formen for det samtykke, en person skal give til behandling af personoplysninger, kan indgivelsen af et andragende til Europa-Parlamentet anses for at være en viljestilkendegivelse fra den registreredes side.

En opmærksom læsning af informationerne fra Parlamentet på dettes websted vedrørende offentliggørelse af andragendet burde nemlig have gjort det muligt for en rimeligt opmærksom andrager at vurdere rækkeviden og konsekvenserne af sin handling. Hvad i denne forbindelse angår et andragende vedrørende den omstændighed, at en EU-institution ikke i forhold til andragerens karriere har taget behørigt hensyn til andrageren som EU-tjenestemands helbredstilstand og hans søns helbredstilstand, er denne viljetilkendegivelse specifik, eftersom Parlamentet på tidspunktet for indgivelsen informerede andrageren om den omstændighed, at hans klage ville være tilgængelig på internettet, og at sidstnævnte ved at afkrydse de felter i en formular, der vedrører den offentlige behandling og optagelsen i et offentligt onlineregister, udtrykkeligt har givet sit samtykke, uden at hans samtykke indirekte skal udledes af en sådan handling. Under disse omstændigheder skal det findes, at andrageren har givet sit udtrykkelige samtykke til videregivelsen af følsomme oplysninger om vedkommendes helbredstilstand som omhandlet i artikel 10, stk. 2, litra a), i forordning nr. 45/2001. Disse betragtninger skal anvendes mutatis mutandis på behandlingen af andre personoplysninger end andragerens følsomme personoplysninger.

Hvad i øvrigt angår de personoplysninger, som ikke er listet blandt dem, der er nævnt i artikel 10, stk. 1, i forordning nr. 45/2001 (såsom de personoplysninger, der vedrører andragerens karriere), er disses behandling underlagt den i artikel 5 i den nævnte forordning indeholdte ordning. I henhold til forordningens artikel 5, litra d), må behandling bl.a. kun finde sted, hvis den registrerede utvetydigt har givet sit samtykke. Med andre ord kan behandlingen finde sted, når den registrerede med sikkerhed og utvetydigt har givet sit samtykke. I denne henseende kræver artikel 5 i forordning nr. 45/2001, imens nævnte forordnings artikel 10, stk. 2, litra a), stiller krav om, at samtykket skal være udtrykkeligt, at et samtykke er givet utvetydigt. Det er i betragtning af de følsomme personoplysningers art logisk at være af den opfattelse, at betingelserne for det i artikel 5, litra d), i forordning nr. 45/2001 omhandlede samtykke ikke kan være strengere end de i forordningens artikel 10, stk. 2, litra a), indeholdte betingelser.

(jf. præmis 59, 70, 74 og 76-79)